钦定古今图书集成/明伦汇编/官常典/第214卷 > 张砺
## 钦定古今图书集成/明伦汇编/官常典/第214卷 > 张砺

按《辽史》本传：“砺，磁州人。初仕唐，为掌书记，迁翰林学
士。会石敬塘起兵，唐主以砺为招讨判官，从赵德钧
援张敬达于河东。及敬达败，砺入契丹后，太宗见砺
刚直有文彩，擢翰林学士。砺临事必尽言无所避，上
益重之。未几，谋亡归，为追骑所获。上责曰：‘汝何故亡’？
砺对曰：‘臣不习北方土俗，饮食居处，意常郁郁，以是
亡耳’。”上顾通事高彦英曰：“朕尝戒汝善遇此人，何乃
使失所而亡？砺去可再得耶？”遂杖彦英而谢砺。会同
初，升翰林承旨，兼吏部尚书。从太宗伐晋，入汴，诸将
萧翰、耶律郎五麻答辈肆杀掠，砺奏曰：“今大辽始得
中国，宜以中国人治之，不可专用国人及左右近习。
苟政令乖失，则人心不服，虽得之，亦将失之。”上不听，
改右仆射，兼门下侍郎、平章事。顷之，车驾北还，至栾
城，崩。时砺在恒州，萧翰与麻答以兵围其第。砺方卧
病，出见之，翰数之曰：“汝何故于先帝言国人不可为
节度使？我以国舅之亲，有征伐功，先帝留我守汴，以
为宣武军节度使。汝独以为不可，又谮我与解里好
掠人财物子女，今必杀汝。”趣令锁之，砺抗声曰：“此国
家大体，安危所系，吾实言之。欲杀即杀，奚以锁为？”麻
答以砺大臣，不可专杀，乃救止之。是夕，砺恚愤卒。